ফের রাজ্যে ডাক্তারি পড়ুয়াকে ধর্ষণের অভিযোগ

দুর্গাপুর: রাজ্যে আবারও ধর্ষণ (Rape)! দুর্গাপুরের (Durgapur) একটি বেসরকারি মেডিক্যাল কলেজ ও হাসপাতালের দ্বিতীয় বর্ষের এক ডাক্তারি ছাত্রীকে গণধর্ষণের অভিযোগে তীব্র শোরগোল (District News)।

ঘটনাটি ঘটেছে শুক্রবার রাত প্রায় ৯টা নাগাদ। জানা গিয়েছে, ওই ছাত্রী তাঁর সহপাঠীর সঙ্গে কলেজ ক্যাম্পাসের বাইরে যাচ্ছিলেন। অভিযোগ, সেই সময় পাঁচ যুবক তাঁকে আটক করে এবং জোরপূর্বক রাস্তা থেকে পাশের জঙ্গলে নিয়ে যাওয়া হয়। সেখানেই তাকে ধর্ষণ করা হয়েছে বলে অভিযোগ।

আরও পড়ুন: রাজ্যের সব টোটো নিয়ে বড় সিদ্ধান্ত!

পরবর্তীতে সহপাঠীরা আক্রান্ত ছাত্রীকে উদ্ধার করে কলেজে নিয়ে আসেন। প্রাথমিকভাবে জানা গেছে, নির্যাতিতা ওডিশার বাসিন্দা। সহপাঠী একটি ফোনে তার পরিবারের কাছে ঘটনাটি জানিয়ে দেন। রাতেই পরিবারের সদস্যরা দুর্গাপুরে এসে হাসপাতালে পৌঁছান। সেখানে নির্যাতিতা পরিবারের কাছে পুরো ঘটনা খুলে বলেন।

নির্যাতিতার পরিবার অভিযোগ করেন, যে ছাত্রের সঙ্গে তিনি কলেজ ক্যাম্পাসের বাইরে গিয়েছিলেন, তাঁর ভূমিকা অত্যন্ত সন্দেহজনক, কারণ ঘটনার সময় তিনি কোনও প্রতিরোধ না করে পালিয়ে গিয়েছিলেন।

ঘটনার খবর পেয়ে নিউ টাউনশিপ থানার পুলিশ ঘটনাস্থলে পৌঁছান। তবে এখনও পর্যন্ত পুলিশ বা মেডিক্যাল কলেজ কর্তৃপক্ষ কোনও মন্তব্য করেননি। নির্যাতিতার বাবা বলেন, “মেয়েকে দুর্গাপুরে ডাক্তারি পড়তে পাঠিয়েছিলাম। এমন ঘটনা ঘটবে ভাবতেই পারিনি। এই পরিস্থিতিতে মেয়েকে এখানে আর রাখব না।”

উল্লেখ্য, ২০২৪ সালের অগস্টে কলকাতার আরজি কর মেডিক্যাল কলেজে এক তরুণী চিকিৎসকের ধর্ষণ ও মৃত্যুর ঘটনায় গোটা রাজ্যজুড়ে তোলপাড় পড়ে। এই নতুন ঘটনা ফের সেই ভয়াবহ স্মৃতিকে উস্কে দিয়েছে।